Kragtige aardbewing skud Peru(Foto: Daily Star/Twitter) ŉ Aardbewing van 8,0 het die sentrale dele van Peru vanoggend getref. Dit is nog onseker of enige sterftes aangemeld is. Luidens berigte was die episentrum naby Loreto in die Amasone-reënwoud. Dit is nagenoeg 180 km oos van Moyobamba, die hoofstad van die San Martin-streek in die noorde van Peru. Die aardbewing was glo op ŉ diepte van sowat 105 km. Die Britse Express berig die aardbewing het groot skade veroorsaak. ŉ Pad het onder meer ingesak en verskeie geboue het ineengestort. Kragonderbrekings is ook in verskeie Amasone-stede aangemeld. Watertoevoer na sommige gebiede is ook onderbreek. Die aardbewing is aanvanklik as 7,5 geregistreer, maar is sedertdien na 8,0 opgegradeer. ŉ Aardbewing van 8,0 is geweldig kragtig en kan soveel as 240 km verder gevoel word. Luidens berigte kon die aardbewing ook in buurlande soos Brasilië, Colombië en Ecuador gevoel word. Mirror berig die aardbewing was die grootste ter wêreld vanjaar. Nagenoeg 140 000 mense woon in ŉ radius van nagenoeg 100 km van die episentrum. Peru se president, Martin Vizcarra, het mense op Twitter gevra om kalm te bly. “Die kragtige aardbewing wat vanoggend plaasgevind het, is in verskeie van die land se streke gevoel. Ons doen ŉ bestekopname van die gebiede wat geraak is,” het hy gesê. Aardbewings is ŉ gereelde verskynsel in Peru.